Svijet je na dobrom putu da ostvari većinu 'milenijskih ciljeva' UN-a
Siromašnih, gladnih, nepismenih i bolesnih trebalo bi do 2015. biti znatno manje
Ban Ki-moon: "Stotine milijuna izdigle su se iznad praga siromaštva. Više ljudi ima pristup obrazovanju, boljem zdravstvu i pitkoj vodi. Unatoč globalnoj ekonomskoj krizi, većim cijenama hrane, na putu smo da ostvarimo milenijske ciljeve za smanjenje siromaštva." Ujedinjeni narodi izvješćuju o značajnom napretku u ostvarivanju takozvanih milenijskih razvojnih ciljeva. Oni su postavljeni 2000. a rok za ostvarivanje je 2015. godina. No svjetska organizacija upozorava da su najsiromašniji na svijetu još uvijek zapostavljeni te da se dosta mora učiniti da bi im se pomoglo. Vizija svijeta s manje siromaštva i višim standardom života mogla bi postati stvarnost. Ujedinjeni narodi su 2000. godine objavili milenijske razvojne ciljeve - ambiciozni plan iskorjenjivanja ekstremnog siromaštva, gladi, nepismenosti i bolesti. Postavljeni rok - 2015. godina. Glavni tajnik Ujedinjenih naroda Ban Ki-moon je izjavio da je svijet na putu da ostvari mnoge od ovih ciljeva: "Stotine milijuna izdigle su se iznad praga siromaštva. Više ljudi ima pristup obrazovanju, boljem zdravstvu i pitkoj vodi. Unatoč globalnoj ekonomskoj krizi, većim cijenama hrane, na putu smo da ostvarimo milenijske ciljeve za smanjenje siromaštva." Svjetska banka predviđa da će globalno siromaštvo do 2015. godine pasti ispod 15 posto. To je znatno manje od postavljenog cilja od 23 posto. U izvješću se navodi da su najsiromašnije zemlje svijeta u području Sub-saharske Afrike ostvarile najveći napredak. Burundi, Madagaskar, Ruanda i Samoa postigli su, ili su blizu ostvarivanja, jednog od važnih ciljeva - uspostave osnovnog obrazovanja za svu djecu. Autorica istraživanja Francesca Perussi kaže da je u svijetu dramatično pala i stopa smrtnosti djece: "Broj umrle djece smanjio se za 12 tisuća - dnevno. Broj smrtnih slučajeva djece mlađe od pet godina pao je sa 12.4 milijuna 1990. godine na 8.1 milijun 2009. Između 2000. i 2008. godine s učestalijim cijepljenjem došlo je do 78-postotnog smanjenja smrtnih slučajeva od ospica." Francesca Perucci kaže da ovaj uspjeh u liječenju ospica predstavlja jedna četvrtinu pada smrtnosti od svih uzroka među djecom mlađom od pet godina. Važna ostvarenja postignuta su i na drugim područjima. Na primjer, za petinu je manje smrtnih slučajeva od malarije. Novih slučajeva zaraze virusom HIV također je sve manje. I dok ovi podaci predstavljaju razlog za slavlje u izvješću se navodi da je napredak u svijetu nejednak - previše ljudi još uvijek ne osjeća napredak i mora biti učinjeno više kako bi im se pomoglo. Između ostalog, izvješće navodi da u svijetu još uvijek dvije milijarde i 600 milijuna ljudi nema zahod. Stotine milijuna ljudi ne pije čistu vodu. Također, gotovo jedna četvrtina djece u zemljama u razvoju pothranjena su jer nemaju dovoljno hrane.